PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2005/FH/3/1/099	Bratislava, 26. septembra 2005

	Protimonopolný úrad Slovenskej republiky, odbor koncentrácií v správnom konaní začatom na základe oznámenia koncentrácie podnikateľom Connex Northern Europe, Aktiebolag, Box 1820, 171 24 Solna, Štokholm, Švédske kráľovstvo, registračné číslo 556066-8633, zastúpeným Mgr. Petrom Štrpkom, advokátom, Advokátska kancelária, Moskovská 13, 811 08 Bratislava, vo veci koncentrácie podnikateľov Connex Northern Europe, Aktiebolag, Box 1820, 171 24 Solna, Štokholm, Švédske kráľovstvo, registračné číslo 556066-8633 a KMV BUS, s. r. o., Štúrova 72, 949 44 Nitra, Slovenská republika, IČO 35811439,

r o z h o d o l

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona SNR č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  s ú h l a s í  s koncentráciou spočívajúcou v získaní priamej kontroly podnikateľom Connex Northern Europe, Aktiebolag, Box 1820, 171 24 Solna, Štokholm, Švédske kráľovstvo, registračné číslo 556066-8633, nad podnikom podnikateľa KMV BUS, s. r. o., Štúrova 72, 949 44 Nitra, Slovenská republika, IČO 35811439, na základe Zmluvy o prevode obchodného podielu medzi EBN SEENA, s. r. o., a Connex Transport, AB, zo dňa 27. 5. 2005. 

O d ô v o d n e n i e :

	Protimonopolnému úradu Slovenskej republiky, odboru koncentrácií (ďalej len „úrad“) bolo listom navrhovateľa Connex Northern Europe, Aktiebolag, Box 1820, 171 24 Solna, Štokholm, Švédske kráľovstvo, registračné číslo 556066-8633 (ďalej len „Connex“), zaevidovaným úradom pod číslom 3752/2005 dňa 7. 7. 2005 (ďalej len „oznámenie“), doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona SNR č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) - „získanie priamej kontroly spoločnosťou Connex nad spoločnosťou KMV BUS, s. r. o., Štúrova 72, 949 44 Nitra, Slovenská republika (ďalej len „SR“), IČO 35811439 (ďalej len „KMV“) a nepriamej kontroly nad spoločnosťou Slovenská autobusová doprava Nitra, akciová spoločnosť, Štúrova 72, 949 44 Nitra, SR, IČO 36545082 (ďalej len „SAD Nitra“), ktorú bude spoločnosť Connex vykonávať spoločne s Fondom národného majetku, Drieňová 27, 821 01 Bratislava, SR, IČO 17333768 (ďalej len „FNM SR“)“.

Na základe tohto oznámenia sa dňa 7. 7. 2005 sa podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov začalo správne konanie vo veci predmetnej koncentrácie, ktorému bolo pridelené číslo správneho konania 0075/OK/2005.

Úrad, listom číslo 3835/PMÚ SR/2005 zo dňa 12. 7. 2005, upovedomil oznamovateľa Connex so začatím predmetného správneho konania a zároveň ho vyzval na doplnenie oznámenia koncentrácie vzhľadom na to, že doručené oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu SR č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), t. j. oznámenie koncentrácie bolo neúplné.

Správny poplatok bol podľa zákona č. 145/1995 Z. z. o správnych poplatkoch v znení neskorších predpisov zaplatený vo výške 100 000 Sk na účet úradu dňa 19. 7. 2005.

Na skutočnosť, že doručené oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky, t. j. oznámenie koncentrácie bolo neúplné, úrad písomne upovedomil oznamovateľa Connex listom číslo 3835/PMÚ SR/2005 zo dňa 12. 7. 2005, v ktorom ho úrad ďalej vyzval na doplnenie oznámenia predmetnej koncentrácie a upozornil ho, že podľa § 11 zákona lehota na vydanie rozhodnutia nezačala plynúť.
Oznamovateľ Connex doplnil oznámenie koncentrácie listami, zaevidovanými úradom pod číslami 4168/2005 dňa 27. 7. 2005; 4595/2005 dňa 17. 8. 2005 a 4874/2005 dňa 5. 9. 2005. Dňa 5. 9. 2005 boli listom, zaevidovaným úradom pod číslom 4874/2005, doručené informácie a podklady doplňujúce oznámenie predmetnej koncentrácie podľa § 10 ods. 12 zákona a vyhlášky, t. j. oznámenie koncentrácie bolo týmto dňom úplné. Dňa 6. 9. 2005 začala podľa § 11 zákona plynúť lehota na vydanie rozhodnutia vo veci predmetnej koncentrácie.

Z podkladov a informácií, ktoré boli úradu predložené oznamovateľom Connex v predmetnom správnom konaní, vyplynuli nasledujúce skutočnosti:

1. Podnikatelia

	Podľa § 2 ods. 1 písm. a) zákona sa zákon vzťahuje na podnikateľov.
Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Connex

	Spoločnosť Connex, zaregistrovaná na Švédskom registračnom úrade obchodných spoločností pod registračným číslom 556066-8633, je akciovou spoločnosťou, má akciový kapitál 700 000 000 SEK a bola zapísaná dňa 18. 6. 1958. Predmetom jej činnosti sú činnosť týkajúca sa pozemnej prepravy osôb a tovaru vykonávaná priamo alebo prostredníctvom podielu v iných spoločnostiach; ochrana životného prostredia, ktorá zahŕňa manipuláciu s odpadom a iné služby verejného sektora; vlastníctvo a správa nehnuteľného a hnuteľného majetku; obchod a poskytovanie iných služieb v rámci sektora prepravy a vykonávanie činnosti, ktorá s tým súvisí.

Z vyššie uvedených skutočností vyplýva, že spoločnosť Connex je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Plnomocenstvom zo dňa 8. 6. 2005 udeleným podnikateľom Connex bol Ing. Petr Moravec, Kounice, Česká republika (ďalej len „ČR“), splnomocnený, aby konal v mene podnikateľa Connex a robil všetky právne úkony na úrade vo veci predmetnej koncentrácie.
Na základe udelenia substitučného plnomocenstva Ing. Petrom Moravcom, Kounice, ČR, zo dňa 16. 6. 2005, bol Mgr. Peter Štrpka, advokát, Advokátska kancelária, Moskovská 13, 811 08 Bratislava, SR, splnomocnený, aby zastupoval podnikateľa Connex a namiesto Ing. Petra Moravca konal a robil všetky právne úkony na úrade vo veci predmetnej koncentrácie.

Skupina Connex

	Materskou spoločnosťou veľkej skupiny spoločností je spoločnosť Veolia Environnement, 36 - 38 av Kléber, F - 75799 Paríž Cedex 16, Francúzska republika, ktorá ovláda jednotlivé divízie na čele so spoločnosťami:
–	Veolia Water France, 52 rue d´ Anjou, 75008 Paríž, Francúzska republika - divízia sa zaoberá na celom svete vodným hospodárstvom, ako je distribúcia pitnej vody, úprava vody, čistenie odpadových vôd, stavby čistiacich zariadení a poskytovanie služieb s tým spojených;
–	Dalkia, Quartier Valmy - Espace 21, 33 Place ronde, 92981 Paríž, La Défense Cedex 81, Francúzska republika - divízia podniká v Európe v oblasti energetiky, ako je prevádzka tepelných systémov, prevádzka tepelných a chladiacich zariadení a poskytovanie služieb s tým spojených;
–	Onyx, 169 avenue Georges Clemenceau, 92735 Nanterre Cedex, Francúzska republika - divízia sa v Európe zaoberá odpadovým hospodárstvom, ako je zber, triedenie a recyklácia odpadu, čistenie a dekontaminácia pôdy;
–	Proaktivia, Paso de la Castellana, 28046 Madrid, Španielske kráľovstvo - divízia sa v Južnej Amerike zaoberá vodným a odpadovým hospodárstvom (s výnimkou nakladania s nebezpečnými odpadmi);
–	Connex, SA, 163 - 169 avenue Georges Clemenceau, 92000 Francúzska republika  (ďalej len „Connex SA“) - divízia podniká na celom svete v doprave, ako je autobusová, železničná, trolejbusová doprava, metro a trajekty.

Podnikateľ Connex patrí do skupiny spoločností Connex - do divízie na čele so spoločnosťou Connex, SA, ktorá priamo vlastní 100 %-né dcérske spoločnosti:
–	Connex North America, Inc., Maryland, Spojené štáty Americké;
–	Connex Group Australia, Pty Ltd, Melborne, Austrálsky zväz;
–	Connex Verkehr, GmbH, Frankfurkt, Spolková republika Nemecko;
–	Connex Suisse, Ženeva, Švajčiarska konfederácia;
–	S.O.D.E.L.I., Brusel, Belgické kráľovstvo;
–	Eurolines France, s. a., Paríž, Francúzska republika;
–	Connex Transport Ireland, Dublin, Írsko;
–	CGEA Connex Israel, Ltd., Tel Aviv, Izrael;
–	Connex Liban SAL, Bejrút, Libanonská republika;
–	Connex.

Podnikateľ Connex má veľké množstvo dcérskych spoločností v Holandskom kráľovstve, Nórskom kráľovstve, Dánskom kráľovstve, Belgickom kráľovstve, Estónskej republike, Poľskej republike, Slovinskej republike, ČR, Spojenom kráľovstve Veľkej Británie a Severného Írska, vo Švédskom kráľovstve a Fínskej republike.

V ČR podnikateľ Connex vlastní 100 %-nú dcérsku spoločnosť Connex Praha, s. r. o., U seřadiště 9, 101 40 Praha 10, ČR, IČ 26730448 (ďalej len „Connex Praha“), ktorá podľa výpisu z obchodného registra, vedeného Mestským súdom v Prahe, oddiel C, vložka 90120, je spoločnosťou s ručením obmedzeným, má základné imanie 140 200 000 Kč a bola zapísaná dňa 13. 11. 2002. Predmetom jej činnosti sú okrem iných cestná motorová doprava osobná; technické činnosti v doprave a činnosť technických poradcov v oblasti dopravy. Spoločnosť Connex Praha prevádzkuje sedem medzinárodných autobusových liniek, ktorých trasy vedú aj po území SR.

Z uvedeného vyplýva, že spoločnosť Connex Praha je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

	Podnikateľ Connex má majetkovú účasť aj v slovenskej spoločnosti, od novembra 2003 vlastní 1,3 % akcií spoločnosti Bratislavská regionálna koľajová spoločnosť, a. s., Krátka 11, 811 03 Bratislava, SR, IČO 35855398, ktorá podľa výpisu z obchodného registra Okresného súdu Bratislava I., oddiel Sa, vložka 3112/B, je akciovou spoločnosťou, má základné imanie 11 000 000 Sk a bola zapísaná dňa 10. 4. 2003. Predmetom jej činnosti sú prevádzkovanie dopravy na železničnej dráhe - celoštátne a regionálne dráhy v správe ŽSR; cestná motorová doprava (vnútroštátna nákladná cestná doprava, taxislužba, vnútroštátna nepravidelná autobusová doprava) a iné.
KMV

Spoločnosť KMV podľa výpisu z Obchodného registra Okresného súdu Nitra, oddiel Sro, vložka číslo 12941/N zo dňa 13. 6. 2005, je spoločnosťou s ručením obmedzeným so základným imaním 1 000 000 Sk, ktorá bola zapísaná dňa 9. 5. 2001. Predmetom podnikania (činnosti) spoločnosti KMV sú okrem iných poradenská činnosť v oblasti dopravy; činnosť ekonomických a organizačných poradcov; nákup a predaj dopravných prostriedkov; opravy cestných motorových vozidiel; opravy karosérií; pneuservis; vykonávanie odťahovej služby a cestná motorová doprava (vnútroštátna nepravidelná autobusová doprava, vnútroštátna nákladná cestná doprava, taxislužba).

Z vyššie uvedeného je zrejmé, že spoločnosť KMV je podnikateľom podľa § 2 Obchodného zákonníka, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Spoločníkmi spoločnosti KMV sú:
–	spoločnosť EBN SEENA, s. r. o., Václavské náměstí 793/36, 110 00 Praha 1, ČR, IČ 62362534 (ďalej len „Seena“), ktorá vlastní 97 %-ný obchodný podiel v spoločnosti KMV. Podľa výpisu z obchodného registra, vedeného Mestským súdom v Prahe, ČR, oddiel C, vložka 105414 je Seena spoločnosťou s ručením obmedzeným so základným imaním 260 000 Kč, ktorá bola zapísaná dňa 14. 3. 1995. Jej predmetom podnikania je kúpa tovaru za účelom jeho ďalšieho predaja a predaj; sprostredkovateľské a obstarávacie služby.
–	Ing. Ján Vrba, Nitra, SR, ktorý vlastní 3 %-ný obchodný podiel spoločnosti KMV.

Z vyššie uvedených skutočností vyplýva, že spoločnosť Seena je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Úrad na základe skutočností známych mu z jeho úradnej činnosti, konkrétne z rozhodnutia úradu číslo 2003/FK/3/1/089 zo dňa 19. 5. 2003, zistil, že FNM SR je podnikateľom. Ďalej úrad zistil, že podnikatelia KMV a FNM SR priamo spoločne kontrolujú nasledujúcu spoločnosť:

SAD Nitra

Spoločnosť SAD Nitra podľa výpisu z Obchodného registra Okresného súdu Nitra, oddiel Sa, vložka číslo 10178/N zo dňa 5. 4. 2005, je akciovou spoločnosťou so základným imaním 344 860 000 Sk, ktorá bola zapísaná dňa 1. 1. 2002. Hlavným predmetom jej činnosti je pravidelná autobusová doprava.

Účastník konania Connex v oznámení predmetnej koncentrácie uviedol, že spoločnosť SAD Nitra vlastní dopravné licencie na vykonávanie:
•	mestskej hromadnej dopravy (ďalej len „MHD“) v meste Nitra - 36 liniek;
•	MHD v meste Topoľčany - 2 linky;
•	MHD v meste Zlaté Moravce - 4 linky;
•	vnútroštátnej pravidelnej verejnej prímestskej autobusovej dopravy - 99 liniek;
•	vnútroštátnej pravidelnej verejnej diaľkovej autobusovej dopravy - 6 liniek;
•	medzinárodnej verejnej autobusovej dopravy - 1 linka.

Z vyššie uvedeného vyplýva, že SAD Nitra je podnikateľom podľa § 2 Obchodného zákonníka, a teda je podnikateľom aj podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

2. Forma koncentrácie

	Podľa § 9 ods. 1 písm. b) zákona koncentrácia je proces ekonomického spájania podnikateľov, ktorým je získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
Podľa § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

V oznámení predmetnej koncentrácie podnikateľ Connex opísal štruktúru predmetnej koncentrácie nasledovne:

„Spoločnosť Connex nadobudnutím 100 %-ného obchodného podielu v KMV získa priamu kontrolu nad spoločnosťou KMV a nepriamu kontrolu (prostredníctvom spoločnosti KMV) nad spoločnosťou SAD Nitra, ktorú spoločnosť Connex nebude môcť vykonávať výlučne, ale spoločne s FNM SR.“
Za účastníkov koncentrácie označil podnikateľov Connex a KMV.

	Úrad preštudoval Zmluvu o prevode obchodného podielu medzi EBN SEENA, s. r. o., a Connex Transport, AB, zo dňa 27. 5. 2005, uzatvorenú medzi podnikateľmi Seena a Connex (ďalej len „Zmluva 1“) a zistil nasledujúce skutočnosti:

	Podľa článku 1. Zmluvy 1 Obchodný podiel znamená 97 %-ný obchodný podiel v spoločnosti KMV zodpovedajúci splatenému vkladu do základného imania spoločnosti KMV o výške 970 000 Sk, predstavujúci 970 hlasovacích práv na valnom zhromaždení spoločnosti KMV podľa spoločenskej zmluvy KMV.

	Podľa preambuly Zmluvy 1:
(a)	Spoločnosť Seena je držiteľom a vlastníkom Obchodného podielu.
(b)	Spoločnosť KMV priamo a nepriamo podniká v oblasti osobnej dopravy, údržby a opráv autobusov.
(c)	Spoločnosť Connex podniká v oblasti osobnej dopravy.
(d)	Spoločnosť Seena si želá previesť na spoločnosť Connex a spoločnosť Connex si želá nadobudnúť od spoločnosti Seena Obchodný podiel v súlade s podmienkami uvedenými v Zmluve 1.

Podľa článku 2.1 Zmluvy 1 v súlade s podmienkami Zmluvy 1 prevodca Seena prevádza Obchodný podiel bez akýchkoľvek bremien na nadobúdateľa Connex a nadobúdateľ Connex nadobúda Obchodný podiel bez akýchkoľvek bremien od prevodcu Seena a zaplatí kúpnu cenu.
Podľa článku 4.1.1 Zmluvy 1 povinnosť nadobúdateľa Connex postupovať k rozhodnému dňu je podmienené tým, že spoločnosť KMV sa stane výhradným vlastníkom najmenej 60,48 % akcií dcérskej spoločnosti SAD Nitra.

	Ďalej úrad preštudoval Zmluvu o prevode obchodného podielu medzi Ing. Jánom Vrbom a Connex Transport, AB, zo dňa 27. 5. 2005, uzatvorenú medzi Ing. Jánom Vrbom, Nitra, SR a podnikateľom Connex (ďalej len „Zmluva 2“) a zistil nasledujúce skutočnosti:

	Podľa článku 1. Zmluvy 2 Obchodný podiel znamená 3 %-ný obchodný podiel v spoločnosti KMV vyjadrený jeho splateným vkladom do základného imania spoločnosti KMV v plnom rozsahu v sume 30 000 Sk, predstavujúci 30 hlasovacích práv na valnom zhromaždení spoločnosti KMV podľa spoločenskej zmluvy KMV.

	Podľa preambuly Zmluvy 2:
(a)	Spoločnosť Seena je držiteľom a vlastníkom Obchodného podielu.
(b)	Spoločnosť KMV priamo a nepriamo podniká v oblasti osobnej dopravy, údržby a opráv autobusov.
(c)	Spoločnosť Connex podniká v oblasti osobnej dopravy.
(d)	Spoločnosť Seena si želá previesť na spoločnosť Connex a spoločnosť Connex si želá nadobudnúť od spoločnosti Seena Obchodný podiel v súlade s podmienkami uvedenými v Zmluve 2.

Podľa článku 2.1 Zmluvy 2 v súlade s podmienkami Zmluvy 2 prevodca Seena prevádza Obchodný podiel bez akýchkoľvek bremien na nadobúdateľa Connex a nadobúdateľ Connex nadobúda Obchodný podiel bez akýchkoľvek bremien od prevodcu Seena a zaplatí kúpnu cenu.
Podľa článku 4.1.1 Zmluvy 2 nadobúdateľ Connex má právo od Zmluvy 2 odstúpiť, ak nebude k rozhodnému dňu splnené, že spoločnosť KMV sa stane výhradným vlastníkom najmenej 60,48 % akcií dcérskej spoločnosti SAD Nitra.

	Úrad ďalej preštudoval nové úplné znenie spoločenskej zmluvy spoločnosti KMV v znení platnom ku dňu 27. 5. 2005 (ďalej len „Spoločenská zmluva“) a zistil nasledujúce:

	Podľa čl. I. ods. 1 a 2 Spoločenskej zmluvy spoločníkmi spoločnosti KMV sú Ing. Ján Vrba, Nitra, SR a spoločnosť Seena.
	Podľa čl. V. ods. 1 a 2 Spoločenskej zmluvy základné imanie spoločnosti KMV je 1 000 000 Sk a je vytvorené peňažnými vkladmi spoločníkov nasledovne:
–	u spoločníka Ing. Jána Vrbu peňažným vkladom vo výške 30 000 Sk;
–	u spoločníka Seena peňažným vkladom vo výške 970 000 Sk.
Podľa čl. VIII. ods. 1 Spoločenskej zmluvy obchodný podiel predstavuje práva a povinnosti spoločníka a im zodpovedajúcu účasť na spoločnosti KMV. Jeho výška sa určuje podľa pomeru vkladu spoločníka k základnému imaniu spoločnosti KMV.
Podľa čl. IX. ods. 1 Spoločenskej zmluvy spoločníci vykonávajú svoje práva týkajúce sa riadenia spoločnosti KMV a kontroly jej činnosti na valnom zhromaždení v rozsahu a spôsobom uvedeným v Spoločenskej zmluve.
Podľa čl. X. ods. 1 Spoločenskej zmluvy valné zhromaždenie spoločníkov je najvyšším orgánom spoločnosti KMV. Do jeho pôsobnosti patrí najmä:
b)   rozhodovanie o zásadných otázkach investičnej a obchodnej politiky spoločnosti KMV;
d)   rozhodovanie o zmene spoločenskej zmluvy, prípadne schvaľovanie stanov spoločnosti a ich zmien.
Podľa čl. XI. ods. 1 a 3 Spoločenskej zmluvy valné zhromaždenie je uznášaniaschopné, ak sú prítomní spoločníci, ktorí majú aspoň 51 % všetkých hlasov. Jeden hlas pritom reprezentuje sumu 1 000 Sk zo základného imania spoločnosti KMV v dobe konania valného zhromaždenia. Valné zhromaždenie rozhoduje väčšinou hlasov prítomných účastníkov.

Úrad na základe Zmluvy 1, Zmluvy 2 a Spoločenskej zmluvy zistil nasledujúce skutočnosti:

	Pred podpisom Zmluvy 1 podnikateľ Seena vlastnil 97 %-ný obchodný podiel spoločnosti KMV. Keďže podľa Spoločenskej zmluvy na rozhodovanie o strategickom obchodnom správaní podnikateľa KMV je potrebných aspoň 51 % hlasov, podnikateľ Seena pred uskutočnením predmetnej koncentrácie vykonával priamu kontrolu nad podnikom podnikateľa KMV.
	Keďže na základe Zmluvy 1 dochádza k prevodu kontrolného obchodného podielu v spoločnosti KMV medzi ekonomicky a právne samostatnými podnikateľmi, Zmluva 1 je právnym titulom predmetnej koncentrácie. Na základe Zmluvy 2 dochádza len k prevodu menšinového obchodného podielu v spoločnosti KMV.
Podľa Zmluvy 1 podnikateľ Connex získa 97 %-ný obchodný podiel na základnom imaní spoločnosti KMV. Podľa Zmluvy 2 podnikateľ Connex získa 3 %-ný obchodný podiel na základnom imaní spoločnosti KMV, čo predstavuje spolu 100 %-ný podiel.
Vzhľadom na to, že podnikateľ Connex podľa Zmluvy 1 priamo získa 97 %-ný obchodný podiel na základnom imaní spoločnosti KMV, podľa Spoločenskej zmluvy získa možnosť vykonávať rozhodujúci vplyv na činnosť podnikateľa KMV s možnosťou rozhodovať o jeho strategickom obchodnom správaní.

Úrad na základe skutočností známych mu z jeho úradnej činnosti, konkrétne z rozhodnutia úradu číslo 2003/FK/3/1/089 zo dňa 19. 5. 2003, zistil, že o strategickom obchodnom správaní spoločnosti SAD Nitra rozhoduje valné zhromaždenie spoločnosti SAD Nitra dvojtretinovou väčšinou hlasov, z čoho vyplýva, že priamu spoločnú kontrolu nad podnikom podnikateľa SAD Nitra vykonávajú podnikatelia KMV a FNM SR.

Na základe vyššie uvedených skutočností úrad zistil, že v predmetnom prípade bola naplnená skutková podstata § 9 ods. 1 písm. b) zákona v spojení s § 9 ods. 4 písm. a) zákona, pričom ide o získanie priamej kontroly podnikateľom Connex nad podnikom podnikateľa KMV, a tým aj o získanie nepriamej spoločnej kontroly podnikateľov Connex a FNM SR nad podnikom podnikateľa SAD Nitra, t. j. že sa jedná o koncentráciu podľa zákona.

3. Účastníci správneho konania a koncentrácie

Podľa § 25 ods. 3 písm. d) zákona účastníkom konania v prípade koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

Na základe vyššie uvedeného úrad zistil, že predmetnou koncentráciou podľa § 9 ods. 1 písm. b) zákona dochádza k získaniu priamej kontroly podnikateľom Connex nad podnikom podnikateľa KMV. Z uvedeného vyplýva, že podnikateľom, ktorý získava kontrolu je Connex a podľa § 25 ods. 3 písm. d) zákona je účastníkom predmetného správneho konania.

Účastníkmi koncentrácie sú podnikatelia, ktorí získavajú kontrolu nad podnikom iného podnikateľa ako aj podnikateľ, ktorý je predmetom koncentrácie, teda nad ktorým je priama alebo nepriama kontrola získavaná. Z uvedeného vyplýva, že účastníkmi koncentrácie sú podnikatelia Connex a KMV.

4. Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v SR celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v SR celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1. má podiel na základnom imaní vyšší ako polovicu,
2. má právo vykonávať viac ako polovicu hlasovacích práv,
3. má právo vymenovať viac ako polovicu členov orgánov podnikateľa alebo
4. má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu vyhlášky Protimonopolného úradu SR č. 269/2004 Z. z., ktorou sa ustanovujú podrobnosti o výpočte obratu.

	Vzhľadom na to, že koncentrácia vznikla na základe Zmluvy 1, ktorá bola uzavretá dňa 27. 5. 2005, podľa § 10 ods. 1 zákona sa do úvahy berie obrat účastníkov koncentrácie dosiahnutý za účtovné obdobie predchádzajúce vzniku koncentrácie, t. j. za rok 2004.

Účastník konania Connex v oznámení predmetnej koncentrácie uviedol, že spoločný celosvetový celkový obrat účastníkov koncentrácie Connex a KMV za uzavreté účtovné obdobie predchádzajúce vzniku koncentrácie rok 2004, bol 140 195 850 302 Sk; prvý účastník koncentrácie Connex dosiahol v SR celkový obrat 65 000 Sk a druhý účastník koncentrácie KMV dosiahol v SR celkový obrat 530 250 302 Sk.
Finančná pomoc v roku 2004 bola poskytnutá účastníkovi koncentrácie KMV prostredníctvom SAD Nitra vo výške 108 037 455 Sk a podľa § 10 ods. 3 zákona bola započítaná do celkového obratu účastníka koncentrácie KMV.

Úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie bol viac ako 1 200 000 000 Sk, no len jeden účastník koncentrácie KMV dosiahol v SR celkový obrat najmenej 360 000 000 Sk za uzavreté účtovné obdobie predchádzajúce vzniku koncentrácie, rok 2004.
Úrad zistil, že neboli splnené podmienky uvedené v § 10 ods. 1 písm. a) zákona, t. j. že sa nejedná o koncentráciu, ktorá podlieha kontrole úradu podľa § 10 ods. 1 písm. a) zákona.

	Vzhľadom na uvedené, úrad zisťoval, či predmetná koncentrácia podlieha kontrole úradu podľa § 10 ods. 1 písm. b) zákona.
Úrad zistil, že aspoň jeden z účastníkov koncentrácie KMV dosiahol v SR celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie Connex dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie, rok 2004.
Úrad zistil, že boli splnené podmienky uvedené v § 10 ods. 1 písm. b) zákona, t. j. že sa jedná o koncentráciu, ktorá podlieha kontrole úradu podľa § 10 ods. 1 písm. b) zákona.

5. Relevantné trhy

V súvislosti s posudzovaním vplyvu predmetnej koncentrácie na hospodársku súťaž úrad definoval relevantné trhy, na ktorých účastníci koncentrácie priamo alebo nepriamo pôsobia.
Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné.
	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov.
Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.
Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

	Účastník konania Connex v oznámení predmetnej koncentrácie uviedol, že podnikateľ Connex patrí do skupiny Connex, ktorá pôsobí na území SR prostredníctvom 100 %-nej dcérskej spoločnosti Connex Praha, ktorá prevádzkuje sedem medzinárodných autobusových liniek, ktoré zasahujú na územie SR.
Ďalej uviedol, že podnikateľ KMV v nitrianskom regióne vykonáva opravy autobusov na pracoviskách v Nitre, Topoľčanoch a Zlatých Moravciach, pričom opravy autobusov predstavujú zhruba 90 % z celkových tržieb; 8 % z tržieb predstavujú činnosti: pneuservis, skladovanie materiálu, odťahová služba a činnosť ekonomických a odborných poradcov a 2 % z tržieb predstavujú stredné a generálne opravy malokapacitných a nákladných vozidiel pre malých podnikateľov.
Podnikateľ KMV prostredníctvom SAD Nitra pôsobí na trhoch: MHD v mestách Nitra, Topoľčany a Zlaté Moravce; prímestskej verejnej autobusovej dopravy na regionálnom území okresov Nitra, Nové Zámky, Šaľa, Galanta, Trnava, Piešťany, Trenčín, Partizánske, Nováky, Žiar nad Hronom, Levice a Bratislava; diaľkovej verejnej autobusovej dopravy na území SR; medzinárodnej verejnej autobusovej dopravy na území SR a okolitých štátov.
Účastník konania Connex v oznámení predmetnej koncentrácie ďalej uviedol, že ovplyvneným relevantným trhom predmetnej koncentrácie je relevantný trh medzinárodnej autobusovej dopravy.

5.1. Tovarové relevantné trhy

	Úrad na základe zákona č. 168/1996 Z. z. o cestnej doprave v znení neskorších predpisov (ďalej len „zákon č. 168/1996 Z. z.“), zákona č. 315/1996 Z. z. o premávke na pozemných komunikáciách v znení neskorších predpisov, slovenských technických noriem STN 01 8500 Základné názvoslovie v doprave a STN 01 8521 Názvoslovie cestnej dopravy a prepravy, informácií a podkladov, poskytnutých úradu účastníkmi konania FNM SR a BUS, zistil nasledujúce skutočnosti:

Autobusová doprava je jazda vykonávaná autobusmi, t. j. motorovými vozidlami - konštrukciou a vybavením vhodnými a určenými na prepravu viac ako deviatich osôb (vrátane vodiča), pri ktorej sa prepravujú osoby a ich batožiny po pozemných komunikáciách a dopravných plochách a súčasne sa vykonávajú činnosti, ktoré bezprostredne s touto prepravou súvisia.

Podľa § 6 ods. 1 a 2 zákona č. 168/1996 Z. z. pravidelná autobusová doprava sa vykonáva na uspokojenie prepravných potrieb osôb ako pravidelne opakovaná preprava cestujúcich (ďalej len „cestujúci“) po vopred určenej trase dopravnej cesty s určenými zastávkami na nastupovanie a vystupovanie cestujúcich (ďalej len „autobusová linka“), ktorých dopravca prepravuje podľa prepravného poriadku, cestovného poriadku a tarify. Súčasťou pravidelnej autobusovej dopravy je preprava príručnej batožiny, prípadne aj cestovnej batožiny, domácich zvierat a autobusových zásielok. Pravidelnú autobusovú dopravu možno vykonávať pre vopred nevymedzený okruh cestujúcich alebo pre vopred vymedzený okruh cestujúcich s vylúčením ostatných cestujúcich.
Podľa § 6 ods. 3 zákona č. 168/1996 Z. z. verejná pravidelná autobusová doprava je vnútroštátna preprava cestujúcich na autobusovej linke medzi dvoma alebo viacerými obcami, najmä diaľková autobusová doprava, medzinárodná autobusová doprava, prímestská autobusová doprava alebo na území obce mestská autobusová doprava.
Podľa § 6 ods. 5 a ods. 6 zákona č. 168/1996 Z. z. dopravca v pravidelnej autobusovej doprave je ten, kto vykonáva prepravu cestujúcich aspoň na jednej autobusovej linke podľa zákona č. 168/1996 Z. z. Vnútroštátnu pravidelnú autobusovú dopravu môže vykonávať iba vnútroštátny dopravca.
Podľa § 21 ods. 1 zákona č. 168/1996 Z. z. medzinárodná cestná doprava je doprava osôb a vecí cestnými vozidlami, pri ktorej východiskové miesto a cieľové miesto leží na území dvoch rozličných štátov, alebo doprava pri ktorej východiskové a cieľové miesto síce leží na území toho istého štátu, alebo časť jazdy sa uskutoční na území iného štátu.
Podľa § 8 ods. 1 písm. a) a b) zákona č. 168/1996 Z. z. dopravca je okrem všeobecných povinností dopravcu povinný vykonávať pravidelnú autobusovú dopravu v súlade s dopravnou licenciou a so zmluvou o výkone vo verejnom záujme (ďalej len „prevádzková povinnosť“) po celý čas ich platnosti a prepravovať cestujúcich podľa tarify (ďalej len „tarifná povinnosť“).
	Podľa § 14 ods. 1 zákona č. 168/1996 Z. z. tarifa upravuje sadzby základného cestovného, príplatkov a zliav z neho a ďalších úhrad spojených s prepravou cestujúcich, ich batožiny a domácich zvierat a s prepravou autobusových zásielok, ako aj podmienky, za ktorých sa sadzby uplatňujú. Tarifa obsahuje všetky úhrady, ktoré súvisia s podnikaním dopravcu.
Podľa § 14 ods. 2 zákona č. 168/1996 Z. z. sadzby cestovného a ďalších úhrad, ktoré nie sú regulované cenami, dopravca určuje podľa pravidiel na dohodovanie ceny (zákon č. 18/1996 Z. z. o cenách v znení neskorších predpisov - ďalej len „zákon o cenách“).

5.1.1. Zastupiteľné tovary

Úrad zvažoval, či sú diaľková autobusová doprava a medzinárodná autobusová doprava zastupiteľné z hľadiska fyzikálnych a technických charakteristík, ceny a účelu použitia navzájom alebo s inou dopravou, napríklad so železničnou verejnou vnútroštátnou pravidelnou osobnou dopravou (ďalej len „železničná osobná doprava“), taxislužbou alebo individuálnou dopravou.

Železničná osobná doprava je pravidelná verejná hromadná vnútroštátna alebo medzinárodná preprava cestujúcich, ich príručnej a cestovnej batožiny, domácich zvierat a železničných zásielok prostredníctvom železničných dopravných prostriedkoch - vlakoch po železničnej dopravnej dráhe na určenej presne stanovenej trati podľa prepravného a cestovného poriadku. V železničnej osobnej doprave, vykonávanej osobnými vlakmi a rýchlikmi na území SR, si objem dopravy objednáva štát za štátom regulovanú tarifu (maximálne cestovné uvedené v Prílohe č. 12 Výmeru Ministerstva financií SR č. R-1/1996, ktorým sa určuje rozsah tovaru s regulovanými cenami v znení neskorších predpisov (ďalej len „Výmer“) a podmienky regulácie cien uvedené v Prílohe č. 13 Výmeru). Táto regulovaná tarifa neplatí pre vnútroštátnu železničnú osobnú dopravu zabezpečovanú vlakmi kategórie InterCity na území SR a vlakmi kategórie EuroCity.

Podľa § 18 ods. 1 zákona č. 168/1996 Z. z. taxislužba sa vykonáva na uspokojenie prepravných potrieb osôb ako nepravidelná, pohotová individuálna preprava cestujúcich do dohodnutej cieľovej (výstupnej) zastávky, ktorých dopravca prepravuje podľa zmluvy o preprave osôb uzavretej priamo s vodičom bezprostredne pred začatím prepravy za dohodnuté cestovné. Taxislužba sa vykonáva hlavne v mestách, no na rozdiel od diaľkovej a medzinárodnej autobusovej dopravy nie je pravidelnou ani hromadnou prepravou cestujúcich (autobus prepraví minimálne osem cestujúcich, pričom osobné vozidlo - taxík prepraví maximálne štyroch cestujúcich), nemá presne stanovené linky ani zastávky, prepravuje obmedzený počet cestujúcich na ľubovoľné miesto po ľubovolnej trase za úhradu úplných dopravných nákladov cestujúcimi.

Podľa STN 01 8500 Základné názvoslovie v doprave individuálna doprava je nepravidelnou prepravou osôb a ich batožín vlastným alebo požičaným dopravným prostriedkom určeným na prepravu menšieho počtu osôb do ľubovolného cieľa po ľubovolnej trase za úhradu úplných dopravných nákladov cestujúcimi. Individuálna doprava podobne ako taxislužba nie je ani pravidelnou ani hromadnou prepravou cestujúcich, taktiež prepraví len obmedzené množstvo cestujúcich, nemá presne stanovené linky ani zastávky.

Podľa § 2 ods. 2 a 3 zákona č. 168/1996 Z. z. sa povoľuje podnikanie v pravidelnej autobusovej doprave. Podnikať v cestnej doprave možno povoliť fyzickej osobe alebo právnickej osobe, ktorá preukáže, že okrem všeobecných podmienok podnikania podľa osobitného predpisu (zákon č. 455/1991 Zb. o živnostenskom podnikaní v znení neskorších predpisov) spĺňa aj podmienku odbornej spôsobilosti a finančnej spoľahlivosti podľa zákona č. 168/1996 Z. z.
Podľa § 3 ods. 1 zákona č. 168/1996 Z. z. odborná spôsobilosť sa preukazuje osobitne pre vnútroštátnu cestnú dopravu a osobitne pre medzinárodnú cestnú dopravu úspešným vykonaním písomnej skúšky pred skúšobnou komisiou.
Podľa § 3a ods. 2 zákona č. 168/1996 Z. z. finančná spoľahlivosť sa preukazuje dostatočným vlastným imaním účtovnej jednotky, ktoré musí dosiahnuť na prvé motorové vozidlo aspoň 9 000 EUR a na každé ďalšie motorové vozidlo aspoň 5 000 EUR alebo ich ekvivalent v slovenských korunách.
Podľa § 7 ods. 1, ods. 2 písm. d) a ods. 6 zákona č. 168/1996 Z. z. pravidelnú autobusovú dopravu je oprávnený vykonávať dopravca na základe dopravnej licencie, ktorú udeľuje a odníma správny orgán. Na každú autobusovú linku je potrebná samostatná dopravná licencia. Povoliť zriadenie autobusovej linky možno, ak na vykonávaní vnútroštátnej pravidelnej autobusovej dopravy má záujem štát, samosprávny kraj alebo obec. Dopravná licencia sa udeľuje vo vnútroštátnej pravidelnej autobusovej doprave na osem rokov, v medzinárodnej pravidelnej autobusovej doprave na päť rokov, ak žiadateľ nepožiada o kratší čas. Platnosť dopravnej licencie zaniká uplynutím tohto času. Dopravná licencia sa udelí znova, ak sú splnené podmienky podľa zákona č. 168/1996 Z. z.

Podľa § 25 ods. 1, 2, 3 a 4 zákona č. 168/1996 Z. z. zahraničný dopravca v medzinárodnej cestnej doprave môže podnikať na území SR, ak má oprávnenie podnikať v medzinárodnej cestnej doprave podľa práva štátu, v ktorom má sídlo alebo miesto trvalého pobytu. Zahraničný dopravca môže vykonať prepravu do miesta na území SR alebo z neho, alebo cez územie SR na územie cudzieho štátu na základe dopravnej licencie. Ak zahraničný dopravca vykonáva medzinárodnú autobusovú dopravu so zastávkou na území SR, vzťahujú sa naňho rovnaké ustanovenia zákona č. 168/1996 Z. ako na slovenského dopravcu. Zahraničný dopravca môže vykonať prepravu medzi dvoma miestami na území SR iba na základe predchádzajúceho povolenia ministerstva. Povolenie možno udeliť na jednorazovú prepravu alebo na opakovanú prepravu určením počtu prepráv alebo určením času, počas ktorého možno vykonať neobmedzený počet prepráv.
Podľa § 28 ods. 1 písm. ch) zákona č. 168/1996 Z. z. MDPT SR ako ústredný orgán štátnej správy SR vo veciach cestnej dopravy udeľuje a odníma dopravné licencie v medzinárodnej autobusovej doprave.

Úrad na základe vyššie uvedeného zistil, že medzinárodná autobusová doprava je verejnou, pravidelnou aj hromadnou prepravou cestujúcich na presne stanovených autobusových linkách podľa prepravného a cestovného poriadku. V medzinárodnej autobusovej doprave tarify nie sú regulované a sú stanovované dohodou podľa zákona o cenách.
Ďalej úrad zistil, že z hľadiska pravidelnosti prepravy cestujúcich, ceny prepravy, celkového času stráveného cestujúcim na jednej trase, množstva osôb v dopravnom prostriedku a z toho vyplývajúceho komfortu cestovania, nie je medzinárodná autobusová doprava zastupiteľná so železničnou osobnou dopravou, taxislužbou a ani s individuálnou dopravou.

	Na základe ustanovení zákona č.168/1996 Z. z., informácií od účastníka konania Connex a vychádzajúc z hlavných predmetov činnosti účastníkov koncentrácie Connex prostredníctvom dopravcu Connex Praha a KMV prostredníctvom dopravcu SAD Nitra, úrad definoval tovarový relevantný trh, ktorý je predmetnou koncentráciou ovplyvnený:

5.1.2. Medzinárodná autobusová doprava

Pri medzinárodnej pravidelnej verejnej autobusovej doprave (ďalej len „medzinárodná autobusová doprava“) vnútroštátny aj zahraničný dopravca poskytuje prostredníctvom autobusu na základe dopravnej licencie, vydanej Ministerstvom dopravy, pôšt a telekomunikácií SR (ďalej len „MDPT SR“) na dobu určitú 5 rokov, dopravnú službu ako prepravu po autobusovej linke, pri ktorej východiskové miesto a cieľové miesto ležia na území dvoch rozličných štátov, alebo prepravu, pri ktorej východiskové a cieľové miesto síce leží na území toho istého štátu, ale časť jazdy sa uskutoční na území iného štátu po cestných komunikáciách pre vopred nevymedzený okruh cestujúcich, ktorou dopravca uspokojuje prepravné potreby cestujúcich, prepravuje príručnú batožinu, cestovnú batožinu, domáce zvieratá a autobusové zásielky. Vnútroštátny aj zahraničný dopravca prepravuje cestujúcich podľa prepravného poriadku, cestovného poriadku a za neregulovanú tarifu.

5.2. Priestorové relevantné trhy

Pri definovaní priestorového relevantného trhu medzinárodnej autobusovej dopravy sa úrad zaoberal posudzovaním bariér vstupu, ktoré musí novovstupujúci domáci aj zahraničný dopravca prekonať pri vstupe na trh medzinárodnej autobusovej dopravy.

	Vychádzajúc z ustanovení zákona č. 168/1996 Z. z., z informácií a podkladov, poskytnutých úradu účastníkom konania Connex, úrad zistil nasledujúce skutočnosti:

5.2.1. Možnosti vstupu na trh medzinárodnej autobusovej dopravy

Právne a regulačné bariéry vstupu na trh
Právnou bariérou vstupu na relevantný trh medzinárodnej autobusovej dopravy pre tuzemských aj zahraničných podnikateľov je licencia podľa zákona č. 168/1996 Z. z., pričom na jednu autobusovú linku je možné vydať len jednu licenciu. Na medzinárodnú autobusovú dopravu vydáva štát licencie prostredníctvom MDPT SR na dobu určitú 5 rokov.

Patenty a práva duševného vlastníctva
Na definovanom relevantnom trhu medzinárodnej autobusovej dopravy neexistujú obmedzenia tvorené nevyhnutnosťou uplatňovať know-how, patentu alebo iné práva duševného vlastníctva.

Náklady vstupu na trh
Podľa účastníka konania Connex musí nový dopravca, ktorý chce vstúpiť na tovarový trh medzinárodnej autobusovej dopravy, vlastniť alebo mať v prenájme minimálne dva autobusy. Zákon č. 168/1996 Z. z. vyžaduje od tohto dopravcu splnenie požiadaviek odbornej spôsobilosti a finančnej spoľahlivosti zodpovedajúcej hodnote 14 000 EUR za dva autobusy. Dopravca na poskytovanie služby medzinárodnej autobusovej dopravy musí vlastniť aspoň jednu licenciu na medzinárodnú autobusovú linku na dobu 5 rokov, ktorú vydáva MDPT SR podľa zákona č. 168/1996 Z. z. za správny poplatok 15 000 Sk po dohode s ministerstvom dopravy príslušného zahraničného štátu za správny poplatok približne 30 000 Sk. Celkové náklady vstupu na tovarový trh medzinárodnej autobusovej dopravy dosiahli výšku cca 17 mil. Sk, pričom do celkových nákladov boli zahrnuté náklady na úhradu správneho poplatku, zakúpenie autobusov, finančné ručenie, odbornú spôsobilosť, zamestnancov, zriadenie kancelárie, diaľničné poplatky, propagáciu, reklamu, servis autobusov a iné náklady.

Cenová úroveň
Ceny na relevantnom trhu  medzinárodnej autobusovej dopravy sa tvoria podľa zákona o cenách dohodou na základe vstupných nákladov a primeraného zisku v závislosti od krajiny, do ktorej medzinárodná linka vedie. Táto cena sa potom prepočíta na tarifné kilometrické pásma.

Nadbytočné kapacity

Podľa vyjadrenia účastníka konania Connex úrad zistil, že podnik SAD Nitra nemá voľné nadbytočné kapacity najmä dopravných prostriedkov - autobusov, ktoré sú nevyhnutným výrobným prostriedkom na vykonávanie verejnej autobusovej dopravy na autobusových linkách.

Vstup iných podnikateľov na relevantný trh
V rokoch 2003 a 2004 vstúpili na definovaný relevantný trh medzinárodnej autobusovej dopravy akvizíciou trinásti nadobúdatelia 49 %-ného podielu v podnikoch Slovenská autobusová doprava, akciová spoločnosť, (ďalej len „SAD, a. s.“) s predkupným právom ich 17 %-ného podielu, pričom väčšina z nich predtým neboli dopravcovia a nepôsobili na definovanom relevantnom trhu medzinárodnej autobusovej dopravy.
V oznámení predmetnej koncentrácie uviedol účastník konania Connex, že nemá vedomosť o vstupe ďalších dopravcov na relevantný trh medzinárodnej autobusovej dopravy.

Na základe ustanovení zákona č. 168/1996 Z. z. východisková a cieľová zastávka medzinárodnej autobusovej dopravy leží na území dvoch rozličných štátov alebo východisková a cieľová zastávka síce leží na území toho istého štátu, ale časť jazdy sa uskutoční na území iného štátu, pričom nie je obmedzená dĺžkou autobusovej linky, čo znamená, že medzinárodná autobusová doprava sa uskutočňuje na území minimálne dvoch štátov, v tomto prípade jedným s týchto štátov je SR.

Zo získaných informácií vyplynulo, že súťažné podmienky na území SR sú také homogénne, že toto územie môže byť odčlenené od ostatných území s odlišnými súťažnými podmienkami. Z uvedeného vyplýva, že priestorový relevantný trh medzinárodnej autobusovej dopravy je vymedzený územím SR a okolitých štátov, ktoré susedia so SR.

Na základe informácií od účastníka konania Connex, informácií uvedených v častiach 5.1.2. tovarový relevantný trh medzinárodnej autobusovej dopravy a 5.2.1. priestorový relevantný trh medzinárodnej autobusovej dopravy tohto rozhodnutia; vychádzajúc z hlavného predmetu činnosti účastníkov koncentrácie Connex prostredníctvom dopravcu Connex Praha a KMV prostredníctvom dopravcu SAD Nitra, úrad definoval relevantný trh medzinárodnej autobusovej dopravy na území SR a okolitých štátov, ktoré susedia so SR.

6. Podiely na trhu

V oznámení predmetnej koncentrácie účastník konania Connex uviedol, že na relevantnom trhu medzinárodnej autobusovej dopravy na území SR a okolitých štátov pôsobí účastník koncentrácie Connex, ktorý poskytuje prostredníctvom českého dopravcu Connex Praha služby medzinárodnej autobusovej dopravy na siedmych linkách a účastník koncentrácie KMV, ktorý poskytuje prostredníctvom vnútroštátneho dopravcu SAD Nitra služby medzinárodnej autobusovej dopravy na jednej linke.
Na relevantnom trhu medzinárodnej autobusovej dopravy na území SR a okolitých štátov pôsobia aj všetci vnútroštátni dopravcovia 16 SAD, a. s., a ďalší vnútroštátni súkromní dopravcovia.

	Účastník konania Connex odhadol podiel na trhu medzinárodnej autobusovej dopravy na území SR a okolitých štátov za rok 2004, ktorý je uvedený v nasledujúcej tabuľke.

Z nasledujúcej tabuľky je zrejmé, že pred uskutočnením predmetnej koncentrácie podiel podnikateľa Connex prostredníctvom dopravcu Connex Praha na relevantnom trhu medzinárodnej autobusovej dopravy na území SR a okolitých štátov bol 2,9 % a podiel podnikateľa KMV prostredníctvom dopravcu SAD Nitra bol na tom istom relevantnom trhu 1,2 %.

Podiely na trhu medzinárodnej autobusovej dopravy
na území SR a okolitých štátov

Poradie	Dopravca	Podiel na trhu [%]	
1.		SAD Banskobystrická dopravná spoločnosť, a. s., Banská Bystrica, SR	3,0	
2.		SAD Bratislava, a. s., Bratislava, SR	5,8	
3.		SAD Dunajská Streda, a. s., Dunajská Streda, SR	3,0	
4.		SAD Humenné, a. s., Humenné, SR	1,4	
5.		SAD - Košická dopravná spoločnosť, a. s., Košice, SR	5,6	
6.		SAD Liptovský Mikuláš, a. s., Liptovský Mikuláš, SR	1,8	
7.		SAD Lučenec, a. s., Lučenec, SR	1,9	
8.		SAD Michalovce, a. s., Michalovce, SR	4,3	
9.		SAD Nitra	1,2	
10.		SAD Nové Zámky, a. s., Nové Zámky, SR	4,6	
11.		SAD Poprad, a. s., Poprad, SR	1,3	
12.		SAD Prešov, a. s., Prešov, SR	5,0	
13.		SAD Prievidza, a. s., Prievidza, SR	3,7	
14.		SAD Trenčín, a. s., Trenčín, SR	15,9	
15.		SAD Trnava, a. s., Trnava, SR	4,0	
16.		SAD Zvolen, a. s., Zvolen, SR	1,6	
17.		SAD Žilina , a. s., Žilina, SR	4,5	
18.		SKAND Skalica, s. r. o., Skalica, SR	5,4	
19.		Connex Praha	2,9	
20.		HOTLINER s. r. o., Praha, ČR	1,2	
21.		Viliam Turan - Turancar, Nitra, SR	1,8	
22.		Vertes Volán, Tatabanya, Maďarská republika	1,4	
23.		Eurovan, s. r. o., Prešov, SR	2,5	
24.		František Hejnal, Turismo, Dobříš, ČR	1,2	
25.		Student Agency, s. r. o., Brno, ČR	1,2	
26.		Ostatní dopravcovia	13,8	
Spolu	100,0	

Konkurentmi dopravcov Connex Praha a SAD Nitra na relevantnom trhu medzinárodnej autobusovej dopravy na území SR a okolitých štátov je ostatných 16 dopravcov SAD, a. s., a minimálne osem ďalších medzinárodných dopravcov. Na relevantnom trhu medzinárodnej autobusovej dopravy na území SR a okolitých štátov celkový podiel konkurentov dopravcov Connex Praha a SAD Nitra dosiahol výšku 95,9 %.

7. Postavenie na trhu

	Podľa § 8 ods. 1 zákona dominantné postavenie na relevantnom trhu má podnikateľ alebo niekoľko podnikateľov, ktorí nie sú vystavení podstatnej súťaži a ktorí sa vzhľadom na svoju ekonomickú silu môžu správať nezávisle.

	Na relevantnom trhu medzinárodnej autobusovej dopravy pôsobí podnikateľ Connex prostredníctvom dopravcu Connex Praha na siedmych linkách s podielom na trhu 2,9 % a podnikateľ KMV prostredníctvom dopravcu SAD Nitra na jednej linke s podielom na trhu 1,2 %, 16 SAD, a. s., a minimálne ďalších osem medzinárodných dopravcov (viď tabuľku v časti 7. podiely na trhu tohto rozhodnutia).

Ako vyplýva z časti 6.2.1. možnosti vstupu na trh medzinárodnej autobusovej dopravy tohto rozhodnutia, na relevantnom trhu medzinárodnej autobusovej dopravy na území SR a okolitých štátov existuje voľná tvorba ceny cestovného; vstup na tento relevantný trh nie je finančne náročný; podnikateľ Connex má prostredníctvom dopravcu Connex Praha 2,9 %-ný podiel na trhu a podnikateľ KMV má prostredníctvom dopravcu SAD Nitra 1,2 %-ný podiel na trhu; aj napriek vyššie opísaným právnym bariéram vstupu na trh (jedna licencia vydaná na jednu autobusovú linku na dobu určitú 5 rokov) a z tohto dôvodu čiastočne uzavretým vstupom na tento relevantný trh po dobu platnosti licencie a neexistencie voľných nadbytočných kapacít úrad zistil, že podnikatelia Connex prostredníctvom dopravcu Connex Praha a KMV prostredníctvom dopravcu SAD Nitra boli vystavení podstatnej hospodárskej súťaži minimálne 24-roch medzinárodných dopravcov a vzhľadom na ich ekonomickú silu sa nemohli správať nezávisle. Na základe uvedeného úrad zistil, že pred uskutočnením predmetnej koncentrácie nemal podnikateľ Connex prostredníctvom podnikateľa Connex Praha a KMV prostredníctvom podnikateľa SAD Nitra dominantné postavenie na relevantnom trhu medzinárodnej autobusovej dopravy na území SR a okolitých štátov.

8. Dopad koncentrácie na hospodársku súťaž

Účastník konania Connex ako dôvod koncentrácie uviedol nasledovné:

	„Vzhľadom na dostatočné množstvo voľných zdrojov, ale aj záujem o rozvoj regiónu a v súvislosti s uskutočňovaním obchodného plánu spoločnosti Connex, ktorého podstatou je vypĺňanie trhových medzier v prípade, ak z prieskumov trhu vykonaných spoločnosťou Connex vyplynie možnosť úspešného rozvoja obchodných aktivít, sa spoločnosť Connex rozhodla rozšíriť svoje pôsobenie na nové trhové oblasti, v tomto prípade na SR.“

	Ako vyhodnotenie účinkov predmetnej koncentrácie účastník konania Connex uviedol nasledujúce:

	Koncentrácia by mala priniesť úsporu nákladov. Cieľom podnikateľa Connex je uspokojenie nárokov cestujúcich poskytovaním dopravných služieb, ktoré by dosahovali vyššiu kvalitatívnu úroveň, čo sa týka rýchlosti, bezpečnosti, presnosti, pohodlnosti, efektívnosti a ekonomickosti. Ďalej vytvorením siete liniek a cestovného poriadku, ktorý by zodpovedal požiadavkám cestujúcich z priestorového aj časového hľadiska, zlepšením informačných systémov a zmodernizovaním cestovnej informačnej služby.
Investičným zámerom podnikateľa Connex je obnova vozového parku v rozsahu 5 až 7 % za rok s návratnosťou investícií 6 až 8 rokov. Ďalším podnikateľským zámerom podnikateľa Connex je zúčastniť sa prostredníctvom spoločnosti KMV výberového konania o vlastníctvo 39,52 % akcií podniku podnikateľa SAD Nitra.

	Úrad posudzoval dopad predmetnej koncentrácie na hospodársku súťaž na definovanom relevantnom trhu medzinárodná autobusová doprava na území SR a okolitých štátov, ktorý je ovplyvnený predmetnou koncentráciou.
Úrad vychádzal z informácií a podkladov zaslaných účastníkom konania Connex, ustanovení zákona č. 168/1996 Z. z. a Výmeru, pričom vzal do úvahy nasledovné:

Po uskutočnení predmetnej koncentrácie na relevantnom trhu medzinárodnej autobusovej dopravy na území SR a okolitých štátov sa zmení podnikateľ vykonávajúci kontrolu, ale počet subjektov na tomto trhu sa nezmení; naďalej bude pôsobiť konkurencia medzinárodných dopravcov; štruktúra tohto definovaného relevantného trhu sa nezmení; neposilnia sa existujúce bariéry vstupu na trh; nevytvoria sa nové bariéry vstupu na trh; nezmenia sa nízke bariéry vstupu na tento relevantný trh a ani sa nezmení finančne nenáročný vstup na trh pre tuzemských aj zahraničných podnikateľov.
Z vyššie uvedeného vyplynulo, že predmetná koncentrácia neovplyvní stav hospodárskej súťaže na relevantnom trhu medzinárodnej autobusovej dopravy na území SR a okolitých štátov.

Vzhľadom na uvedené úrad zistil, že po uskutočnení predmetnej koncentrácie podnikateľ Connex prostredníctvom dopravcov Connex Praha a SAD Nitra získa 4,1 %-ný podiel na trhu, bude naďalej vystavený podstatnej súťaži zo strany konkurencie 16-tich samostatných dopravcov SAD, a. s., niekoľkých drobných vnútroštátnych dopravcov a ďalších zahraničných dopravcov a nebude sa môcť správať nezávisle, a preto sa po uskutočnení predmetnej koncentrácie nevytvorí dominantné postavenie podnikateľa Connex prostredníctvom dopravcov Connex Praha a SAD Nitra na definovanom relevantnom trhu medzinárodnej autobusovej dopravy na území SR a okolitých štátov a predmetná koncentrácia neovplyvní intenzitu hospodárskej súťaže na tomto relevantnom trhu.

9. Záver

Vzhľadom na zistenia uvedené v časti 9. dopad koncentrácie na hospodársku súťaž tohto rozhodnutia úrad zistil, že po uskutočnení predmetnej koncentrácie sa síce zmenia podnikatelia vykonávajúci kontrolu, ale počet subjektov na tomto trhu sa nezmení; podiely na definovaných relevantných trhoch sa nezmenia; na relevantnom trhu medzinárodnej autobusovej dopravy na území SR a okolitých štátov sa nevytvorí dominantné postavenie podnikateľa Connex prostredníctvom dopravcov Connex Praha a SAD Nitra; štruktúra relevantných trhov sa nezmení; neposilnia sa existujúce bariéry vstupu na tieto trhy; nevytvoria sa nové bariéry vstupu na tieto trhy; nezmenia sa náklady vstupu na tieto trhy.

Po preskúmaní dopadu predmetnej koncentrácie na definovaný relevantný trh úrad dospel k záveru, že koncentrácia podnikateľov Connex a KMV nevytvára alebo neposilňuje dominantné postavenie, dôsledkom ktorého sú významné prekážky efektívnej súťaže na relevantnom trhu medzinárodnej autobusovej dopravy na území SR a okolitých štátov.

Podľa § 12 ods. 8 zákona rozhodnutie, ktoré úrad vydá podľa § 12 ods. 1 až 3 zákona, sa vzťahuje aj na obmedzenie súťaže, ktoré s koncentráciou priamo súvisia a sú nevyhnutné na jej uskutočnenie.

	Podľa § 33 zákona úrad listom číslo 5124/PMÚ SR/2005 zo dňa 20. 9. 2005 podal účastníkovi konania Connex informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne aby navrhol jeho doplnenie.

	Účastník konania Connex sa vyjadril v liste, zaevidovanom úradom pod číslom 5237/2005 dňa 23. 9. 2005, že nemá žiadne výhrady, ani doplnenia k podkladom rozhodnutia úradu alebo spôsobu jeho zistenia.
 
	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

	Podľa ustanovenia § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona SNR č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona SNR č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií
Rozhodnutie sa doručí:

Mgr. Peter Štrpka
advokát
Advokátska kancelária
Moskovská 13
811 08  Bratislava 1